32004R2103
L 365/12
JURNALUL OFÍCIAL AL UNIUNII EUROPENE
REGULAMENTUL (CE) NR. 2103/2004 AL COMISIEI
din 9 decembrie 2004
referitor la transmiterea datelor privind anumite zone de pescuit din apele occidentale și Marea Baltică
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în cadrul politicii comune în domeniul pescuitului (1), în special articolul 22 alineatul (3),
întrucât:
(1)
Regulamentul (CE) nr. 1415/2004 al Consiliului din 19 iulie 2004 (2) stabilește nivelurile maxime ale eforturilor anuale de pescuit pentru anumite zone de pescuit, în conformitate cu articolul 11 alineatul (2) din Regulamentul (CE) nr. 1954/2003 al Consiliului din 4 noiembrie 2003 (3) privind gestionarea eforturilor de pescuit în anumite zone de pescuit și resurse comunitare și modificarea Regulamentului (CE) nr. 2847/93 și de abrogare a Regulamentelor (CE) nr. 685/95 și (CE) nr. 2027/95.
(2)
Regulamentul (CE) nr. 2092/98 al Comisiei din 30 septembrie 1998 (4) privind declararea eforturilor de pescuit pentru anumite zone și resurse de pescuit comunitare nu mai corespunde Regulamentelor (CE) nr. 1954/2003 și 1415/2004 în ceea ce privește apele occidentale. Prin urmare, este necesară redefinirea obligațiilor referitoare la declarațiile privind efortul de pescuit pentru apele occidentale.
(3)
Obligațiile existente pentru declarațiile privind efortul de pescuit pentru Marea Baltică stabilite de Regulamentul (CE) nr. 2092/98 trebuie să rămână în vigoare.
(4)
Ținând seama de numărul și importanța modificărilor ce urmează să fie aduse și pentru asigurarea coerenței între noile obligații pentru apele occidentale și obligațiile existente pentru Marea Baltică, Regulamentul (CE) nr. 2092/98 ar trebui abrogat.
(5)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
CAPITOLUL I
APELE OCCIDENTALE
Articolul 1
Lista navelor cu permis special de pescuit
(1) Statele membre transmit Comisiei, în termen de 30 de zile de la data intrării în vigoare a prezentului regulament, o versiune actualizată a listei navelor menționată la articolul 7 din Regulamentul (CE) nr. 1954/2003, utilizând formularul de raportare prevăzut în anexa I la prezentul regulament.
(2) În conformitate cu articolul 10 alineatul (2) din Regulamentul (CE) nr. 1954/2003 al Consiliului și articolul 19 litera (f) din Regulamentul (CE) nr. 2847/1993 (5), modificările aduse datelor conținute în anexa I vor fi comunicate zilnic Comisiei transmițând anexa I complet actualizată în momentul emiterii sau retragerii unui permis special de pescuit menționat la articolul 8 alineatul (3) din Regulamentul (CE) nr. 1954/2003.
Articolul 2
Efortul de pescuit
(1) Statele membre transmit Comisiei, înainte de data de 15 a fiecărei luni, datele globale privind eforturile de pescuit practicate de navele menționate la articolul 1 în luna anterioară, utilizând formularul prevăzut în anexa II la prezentul regulament.
(2) Pentru prima declarație privind efortul de pescuit, perioada de referință pentru indicarea datelor globale începe la 1 ianuarie 2004.
CAPITOLUL II
MAREA BALTICĂ
Articolul 3
Lista navelor cu permis special de pescuit
(1) Statele membre transmit Comisiei lista navelor menționată la articolul 2 din Regulamentul (CE) nr. 779/97, utilizând formularul prevăzut în anexa III la prezentul regulament.
(2) Comisiei îi sunt comunicate modificările aduse listelor navelor, utilizând același formular de raportare, cu cel mult patru zile lucrătoare înainte de data intrării navelor în zona de pescuit.
Articolul 4
Efortul de pescuit
Statele membre transmit Comisiei datele globale privind efortul de pescuit menționate la articolul 19 punctul (i) a doua și a treia liniuță din Regulamentul (CEE) nr. 2847/93, în conformitate cu anexa IV la prezentul regulament.
CAPITOLUL III
DISPOZIȚII GENERALE
Articolul 5
Transferul datelor și accesul la date
(1) Comisiei îi sunt comunicate de către statele membre datele menționate la articolele 1-4 prin sistemul de schimb de date privind pescuitul (sau orice sistem de date ulterior stabilit de către Comisie).
(2) Comisia pune la dispoziție datele privind listele actualizate ale navelor prin sistemul de schimb de date privind pescuitul (sau orice sistem de date ulterior stabilit de Comisie).
(3) Pentru lista navelor menționată la articolul 1 și declarațiile privind activitățile de pescuit menționate la articolul 2, Comisia procedează la adaptarea sistemului de schimb de date privind pescuitul până la 1 iulie 2005.
Până la această dată, Comisiei îi sunt comunicate datele menționate la articolele 1 și 2 de către statele membre pe formular de desfășurător transmis la adresa de căsuță poștală corespunzătoare care va fi comunicată statelor membre de către Comisie.
Articolul 6
Abrogare
(1) Regulamentul (CE) nr. 2092/98 se abrogă.
(2) Trimiterile la regulamentul abrogat se interpretează ca trimiteri la prezentul regulament.
Articolul 7
Intrarea în vigoare
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 decembrie 2004.